Na podlagi zakonodaje, ki ureja varstvo osebnih podatkov, je Osnovna šola dr. Janeza Mencingerja Bohinjska Bistrica (v nadaljevanju organizacija) sprejela *dne, 20. 9. 2024*

**PRAVILNIK O VIDEONADZORU**

**I. SPLOŠNE DOLOČBE**

**1. člen**

1. Ta pravilnik podrobneje ureja namen in način uporabe videonadzornega sistema, način odrejanja snemanja, ravnanje z videoposnetki ter nadzor nad uporabo videoposnetkov. S tem pravilnikom se prav tako ureja zbiranje, obdelava in varovanje osebnih podatkov, zbranih z izvajanjem videonadzornega sistema.
2. Evidenca osebnih podatkov vsebuje posnetek posameznika, ki vsebuje posnetek (sliko), podatek o lokaciji, datum in čas posnetka.
3. Pred samim začetkom uporabe videonadzornega sistema je potrebno predhodno pisno obvestiti zaposlene, kar velja tudi v primeru razširitve območja snemanja (npr. s postavitvijo novih kamer). Zaposlene se obvesti, kaj je območje snemanja, kakšen je namen videonadzora, koliko časa se ti podatki hranijo ter ali ima izvajanje videonadzora poseben vpliv ali neobičajno nadaljnjo obdelavo.
4. Lokacije, za katere velja ta pravilnik, so:
   * Matična šola, na naslovu Savska cesta 10, 4264 Bohinjska Bistrica
   * Podružnična šola, na naslovu Srednja vas 69, 4267 Srednja vas v Bohinju
   * Enota vrtec Bohinj, na naslovu Ajdovska c. 19/a, 4264 Boh. Bistrica

**II. NAMEN IN CILJ VIDEONADZORNEGA SISTEMA**

**2. člen**

1. Namen videonadzornega sistema je:

* zagotavljanje varovanja premoženja in ljudi v objektih, opredeljenih v prejšnjem členu tega pravilnika,
* varovanje nepremičnin in opreme,
* zagotavljanje varnosti službenih prostorov in nadzora vstopa ali izstopa iz službenih prostorov,
* pomoč pri obravnavi in reševanju incidenčnih oz. izrednih dogodkov, odškodninskih ali drugih zahtevkov.

1. Cilj videonadzornega sistema je doseči višjo stopnjo varnosti za premoženje in ljudi, ki je ni možno zagotoviti brez uporabe videonadzornega sistema. Na podlagi dosedanjih izkušenj in ukrepov organizacije ter izkazanih tveganj in rizikov pri delovnem procesu in dejavnosti namena iz prejšnjega odstavka tega člena ni mogoče doseči z drugimi milejšimi ukrepi.

**III. UVEDBA VIDEONADZORNEGA SISTEMA IN UPRAVLJANJE Z VIDEONADZORNIM SISTEMOM**

**3. člen**

1. Za izdajo sklepa o videonadzoru in za pisno obveščanje zaposlenih delavcev z vsebino tega pravilnika je pristojna ravnateljica Mojca Rozman (v nadaljevanju: »odgovorna oseba«).
2. Za odločanje o upravičenosti vpogleda in dajanje informacij o posnetkih in o shranjevanju posnetkov na prenosne medije je pristojna odgovorna oseba.
3. Odgovorna oseba lahko določi zaposlene, ki so odgovorni za upravljanje z videonadzornim sistemom, za pregledovanje posnetkov in vodenje evidence vpogledov (v nadaljevanju: »operater videonadzornega sistema«) ter osebe, ki so pooblaščene za neposredno spremljanje dogajanja pred kamerami videonadzornega sistema.
4. Na podlagi posebne pogodbe, ki mora biti sklenjena v pisni obliki ter vsebovati vsa potrebna določila, ki jih določajo veljavni predpisi o varovanju osebnih podatkov, se lahko izvajanje videonadzora zaupa tretji osebi, ki je pooblaščen izvajalec in je registriran za opravljanje te dejavnosti ter ima za to na razpolago ustrezno usposobljeno osebje in tehnične zmogljivosti.
5. Operaterji videonadzornega sistema morajo biti za upravljanje in uporabo videonadzornega sistema ustrezno usposobljeni. Z napravami morajo ravnati skrbno in v skladu s tehničnimi navodili.

**4. člen**

1. O uporabi videonadzornega sistema se vodi evidenca, ki jo vodijo operaterji videonadzornega sistema, kamor se vpisujejo:
   * spremembe nastavitev in kdo jih je odredil,
   * okvare in tehnične težave pri delovanju,
   * servisni posegi in morebitne opombe.
2. V evidenco uporabe videonadzornega sistema se prav tako vpisuje vsaka obdelava osebnih podatkov, ki se zbirajo z uporabo videonadzornega sistema, tako se za vsak vpogled ali uporabo posnetkov zagotovi možnost naknadnega ugotavljanja, kateri posnetki so bili obdelani, kdaj in kako so bili uporabljeni ali komu so bili posredovani, kdo je izvedel ta dejanja obdelave, kdaj in s kakšnim namenom ali na kateri pravni podlagi. Ti podatki se hranijo dve leti po koncu leta, ko so nastali.
3. Vpogled, uporaba ali posredovanje posnetkov videonadzornega sistema so dopustni samo za namene, ki so zakonito obstajali ali bili navedeni na obvestilu v času zajema posnetka.

**5. člen**

1. Posnetki, ki se pridobijo z videonadzornim sistemom, imajo oznako tajnosti »interno« in se hranijo skladno z veljavnimi predpisi o varstvu osebnih podatkov, internim pravilnikom o varstvu osebnih podatkov in tem pravilnikom za videonadzor.

**6. člen**

1. Posnetki se hranijo največ 12 mesecev za vse kamere, ki so vključene v snemalno napravo, oziroma skladno s tehničnimi zmožnostmi snemalne naprave.

**7. člen**

1. Na prenosne medije (npr. USB ključ, SD-kartica, DVD …) se shranjujejo posnetki posameznih incidenčnih oz. izrednih dogodkov, kadar odgovorna oseba oceni, da je potrebno posnetek takega dogodka shraniti zaradi zagotovitve dokaznega gradiva v pritožbenem, odškodninskem, disciplinskem ali kazenskem postopku. Ti posnetki se hranijo do zaključka postopka oz. do predaje pooblaščenim organom. Posnetki na prenosnih medijih se hranijo v ustreznem spisu, tako kot ostali osebni podatki.
2. O vseh posnetkih iz prvega odstavka tega člena se vodi evidenca, ki vsebuje naslednje podatke:
   * datum in čas posnetka,
   * oznako kamere,
   * kratka vsebina posnetka,
   * lokacija hrambe posnetka,
   * datum brisanja ali uničenja posnetka,
   * podatek, kdo je odredil in kdo izvedel presnemavanje.
3. Kamere, ki omogočajo neposredno spremljanje dogajanja pred kamerami, so posebej označene v PRILOGI 1.
4. Neposredno spremljanje dogajanja pred kamerami je omogočeno le pooblaščeni osebi, ki je za to odgovorna in določena v PRILOGI 1.

**8. člen**

1. Če posnetki določenega dogodka ali stanja kažejo na sum kaznivega dejanja, je treba o tem obvestiti državno tožilstvo ali policijo. Na pisno zahtevo se policiji, tožilstvu ali drugemu pristojnemu organu posnetek izroči v tiskani obliki ali na prenosnem mediju.

**9. člen**

1. Pooblaščene osebe organizacije za pregled posnetkov so opredeljene v PRILOGI 1.

**10. člen**

1. Operativni vodje in operaterji videonadzornega sistema imajo zaradi sprotnega spremljanja morebitnih izrednih dogodkov pravico pregledovanja le tistih posnetkov, ki so nastali v času njihove zadnje delovne izmene.

**11. člen**

1. Obvestilo ob izvajanju videonadzora se vidno in razločno objavi na način, ki omogoča posamezniku, da se seznani z izvajanjem videonadzora in da se lahko vstopu v nadzorovano območje odpove.
2. Obvestilo mora vsebovati vse informacije v skladu z veljavno zakonodajo.

**IV. TEHNIČNE ZAHTEVE VIDEONADZORNEGA SISTEMA**

**12. člen**

1. Videonadzorni sistem namesti in tehnično vzdržuje pooblaščeni zunanji izvajalec, ki mora imeti licenco za projektiranje in izvajanje tehničnega varovanja.

**13. člen**

1. Lokacija namestitve kamer ter njihova funkcija so:

Videonadzorni sistem matična šola Bohinjska Bistrica

* *vhod v telovadnice zraven glavnega vhoda v šolo (ena kamera),*
* *stopnišče in vhod v kuhinjo (ena kamera)*
* *šolsko igrišče in severni del vrtca (ena kamera, nameščena na vzhodni del stavbe šole)*

*Videonadzorni sistem podružnica Srednja vas*

* *šolsko igrišče (ena kamera, nameščena na vzhodni strani stavbe šole),*
* *letna učilnica (ena kamera)*
* *igrišče z igrali (ena kamera)*

*Videonadzorni sistem enota vrtec Bohinj*

* + *vhod zobna ambulanta (dve kameri),*
  + *stranski vhod in vhod kuhinja (dve kameri),*
  + *severni del stavbe z igralnicami v pritličju (tri kamere),*
  + *letna pokrita igralnica (dve kameri),*
  + *stranski izhod iz avle (ena kamera),*
  + *glavni vhod v vrtec (dve kameri)*

1. Uporabljajo se lahko naslednje kamere:
   * kamere za opazovanje in varovanje območja objektov,
2. Kamere, ki nadzorujejo vhod objekta, morajo biti usmerjene tako, da opazujejo samo ožji varnostni pas, ki je pomemben za varnost objekta. Kamere ne smejo snemati javnih površin ter zasebnih stanovanjskih objektov in prostorov ali njihovih vhodov.
3. Kamer ni dovoljeno nameščati v dvigalih, sanitarijah, prostorih za preoblačenje in drugih podobnih prostorih, v katerih posameznik utemeljeno pričakuje višjo stopnjo zasebnosti.
4. V primeru, da se po sprejemu tega pravilnika spremeni število ali lokacija kamer, navedenih v tem členu, se zaposlene o tem obvesti s sklepom, ki ga izda in objavi odgovorna oseba.

**14. člen**

1. Naprava za snemanje mora zagotavljati:

* da je dostop do nastavitev možen samo s posebnim vstopnim geslom,
* da je pregled posnetkov možen samo z individualnim geslom,
* da beleži vsak vstop v pregledovalni del in zabeleži, kdo in kdaj je vstopil v videonadzorni sistem pregledovanja posnetkov ter katere posnetke je pregledoval (oznaka kamere, čas posnetka od-do).

1. Naprava za snemanje mora biti ustrezno tehnično varovana na način, ki nepooblaščenim osebam onemogoča dostop do nje, preprečuje njeno odtujitev ali uničenje in ne sme biti postavljena tako, da bi bil tretjim osebam omogočen pregled na monitorje kamer ali snemalne naprave.

**15. člen**

1. Če naprava za snemanje nima funkcij iz prejšnjega člena, se pregledovanje posnetkov vodi s posebno evidenco, v katero se zabeleži:

* ime in priimek osebe ali naziv organa, ki je posnetke pregledoval,
* datum in čas izvedbe pregleda,
* kateri posnetki so bili pregledovani (številka kamere in čas posnetka od-do).

1. Naprava mora imeti tehnično rešitev za snemanje na ustrezen prenosen medij (CD, DVD, USB-ključ ipd.).

**16. člen**

1. Nadzor nad izvajanjem določil tega pravilnika izvaja odgovorna oseba ali pooblaščena oseba, ki jo pooblasti odgovorna oseba.

**17. člen**

1. Ta pravilnik začne veljati 8. dan po objavi na oglasni deski organizacije.

Mojca Rozman, ravnateljica

\_\_\_\_\_\_\_\_\_\_\_\_\_\_\_\_

PRILOGA 1

1. Organizacija ima nameščene tri neodvisne videonadzorne sisteme:
   * matična šola, skupno 3 kamere, opredeljene v tem pravilniku,
   * podružnična šola, skupno 3 kamere, opredeljene v tem pravilniku,
   * enota vrtec, skupno 12 kamer, opredeljenih v tem pravilniku.
2. *Neposredno spremljanje dogajanja pred kamerami je mogoče za vse kamere.*

Odgovorna oseba za osebe, ki so odgovorne za upravljanje z videonadzornim sistemom, za pregledovanje posnetkov in vodenje evidence vpogledov (operater videonadzornega sistema) imenuje Roberta Jensterle, lahko pa tudi drugo osebo, s posebnim pisnim pooblastilom (lahko po elektronski pošti).